Forskrift om karantene, isolasjon og forbud mot opphold på fritidseiendommer mv. i anledning utbrudd av Covid-19

Forskrift om karantene, isolasjon og forbud mot opphold på fritidseiendommer mv. i anledning utbrudd av Covid-19 var en norsk forskrift innført av Erna Solbergs regjering under koronaviruspandemien i 2020.

Forskriften ble fastsatt ved kgl.res. 15. mars 2020 med hjemmel i smittevernloven. Forskriften gjaldt først til 3. april. Den 27. mars ble de delene av forskriften som gjaldt karantene og isolasjon tatt ut av denne forskriften og inn i en annen. Den 2. april ble hytteforbudet forlenget til og med 13. april, og den 13. april ble den forlenget til og med 20. april.

Forskriften hadde tre hoveddeler:

 karanteneplikt
 isolasjon av personer som bekreftet smittet av SARS-CoV-2
 forbud mot opphold på fritidseiendom i annen kommune enn hjemstedskommunen («hytteforbud»)

Overtredelser av forskriften kunne straffes med bøter eller fengsel inntil seks måneder.

Forskriften var omstridt, i særdeleshet det såkalte «hytteforbudet» som forbyr overnatting på hytte i annen kommune enn der vedkommende er folkeregistrert. Mange hyttekommuner oppfordret folk om ikke å oppholde seg på sine hytter, og forbudet mot opphold på fritidseiendommer trådte ikke i kraft umiddelbart, men ble fastsatt i tilfelle ikke folk frivillig forlot sine hytter. Forbudet gjaldt ikke strengt nødvendig vedlikehold. Etter at regjeringen hadde innhentet råd fra fylkesmennene, trådte forbudet i kraft fra 19. mars og var da endret til å gjelde overnatting, og det ble gjort unntak for personer som er i karantene fordi de deler husstand med en person som er bekreftet smittet av SARS-CoV-2.

Regjeringen kunngjorde 24. mars 2020 at «hytteforbudet» ville gjelde til over påsken 2020. Senere ble det kunngjort at «hytteforbudet» ville bli opphevet 20. april 2020.

Lokale «hytteforbud»
Da det ble klart at forbudet mot opphold på fritidseiendom («hytteforbudet») skulle oppheves, uttalte flere lokalpolitikere at de vurderte å innføre lokale «hytteforbud» i sine kommuner, i frykt for at hyttefolket skulle ta med seg smitte fra Oslo og østlandsområdet til områder der det var lite smitte fra før. Det var også forslag om å ilegge hyttefolket egne restriksjoner, som å holde seg unna butikker og spisesteder. Helse- og omsorgsminister Bent Høie fastslo imidlertid at kommunene ikke hadde hjemmel til dette.

Kommunestyret i Vinje kommune vedtok en lokal forskrift om blant annet forbud mot opphold på fritidseiendom for personer bosatt utenfor Vinje kommune. Fylkesmannen gjennomførte legalitetskontroll og konkluderte med at Vinje kommunes lokale forskrift var uforholdsmessig og manglet medisinskfaglig begrunnelse.

Referanser

Eksterne lenker
  Forskrift om karantene, isolasjon og forbud mot opphold på fritidseiendommer mv. i anledning utbrudd av Covid-19 på Lovdata.no

Norske forskrifter
Smittevern
Norge under koronaviruspandemien
Introduksjoner i 2020
Opphør i 2020